Viceprimarul Capitalei Marcel Nicolaescu a declarat, miercuri, în cadrul unei conferințe de presă, că Primăria a luat toate măsurile pentru buna organizare a partidei România-Ungaria, precizând în glumă că și problema câinilor comunitari a fost rezolvată, aceștia fiind „mutați la Stadionul Dinamo„.

Nicolaescu a adus în discuție și un ajutor divin pentru a preîntâmpina un incident în care un suporter să fie mușcat sau omorât de câinii comunitari. „Doamne ferește! Sigur nu se va întâmpla, pentru că am luat toate măsurile pentru a nu se întâmpla astfel de incidente. I-am mutat la Stadionul Dinamo! Sperăm că nu vor fi probleme cu câinii comunitari. Vom asigura condiții de asemenea manieră încât să nu avem asemenea incidente. De altfel, Primăria Capitalei are o implicare destul de mare în rezolvarea acestor probleme, avem niște hotărâri ale Consiliului General. Urmăm niște proceduri, pentru că asta e legea în România, după care vor fi create toate condițiile pentru a-i steriliza și a-i duce în adăposturi. Cu siguranță, în viitor se va rezolva și această problemă„, a declarat Nicolaescu.

Viceprimarul s-a declarat onorat de faptul că instituția pe care o reprezintă este implicată în organizarea unei partide precum România – Ungaria: „Este o onoare pentru Primăria București să fie implicată în organizarea acestui eveniment deosebit din metropola noastră. Primarul general Sorin Mircea Oprescu s-a implicat foarte mult în asigurarea condițiilor optime în desfășurarea acestei manifestări. A fost convocat un comandament la care au participat toate unitățile implicate în organizarea acestui eveniment. S-au evaliuat toate problemele și s-au stabilit termene. Pot să vă informez cu toată responsabilitatea că din punctul de vedere al Primăriei Municipiului București toate sarcinile sunt aproape rezolvate. Vom coordona toate acțiunile în care suntem implicați”.

Bilete pentru familia copilului ucis

Președintele Federației Române de Fotbal, Mircea Sandu, a declarat că va oferi familiei copilului ucis, luni, de câinii comunitari în București trei bilete la partida România – Ungaria. „Poate aducem o mângiere tatălui, mamei și fratelui, o să-i invităm să meargă la meciul cu Ungaria. Poate e o mângâiere pentru familia respectivă că sunt invitați la meciul cu Ungaria„, a declarat Sandu.

Un copil în vârstă de patru ani a murit, luni, după ce a fost atacat de câini maidanezi, în apropierea Parcului Tei, din Sectorul 2, iar fratele acestuia, de șase ani, a fost mușcat de un picior, dar a reușit să fugă și să-și anunțe bunica.

Naționala României va întâlni Ungaria vineri și Turcia la 10 septembrie, ambele partide urmând să aibă loc pe Arena Națională, de la ora 21.00, în preliminariile Cupei Mondiale din 2014.

Mediafax